Skont l-aħħar Reviżjoni Trimestrali dwar l-Impjiegi u l-Iżviluppi Soċjali fl-Ewropa, l-UE tibqa' soda fit-triq lejn aktar impjiegi u tkabbir. L-impjiegi fl-UE jkomplu jiżdiedu b'ritmu konsistenti u kważi fl-Istati Membri kollha. Meta mqabbla mal-istess perjodu fl-2016, fit-tieni kwart tal-2017 l-impjiegi żdiedu b'1.5 % fl-UE u b'1.6 % fiż-żona tal-euro. Meta mqabbla mas-sena li għaddiet, bħalissa hemm 3.5 miljun u 2.4 miljun persuna aktar li għandhom impjieg fl-UE u fiż-żona tal-euro. Dan ifisser li 235.4 miljun persuna bħalissa għandhom impjieg fl-UE. Dan huwa l-ogħla livell li qatt ġie rreġistrat. Meta mqabbel mat-tielet trimestru tal-2014, dan jikkorrispondi għal żieda ta' 8 miljun u 5.6 miljun persuna li għandhom impjieg fl-UE u fiż-żona tal-euro rispettivament. Iż-żieda fl-impjiegi tal-UE matul dawn l-aħħar erba' snin kienet ta' benefiċċju b'mod partikolari għall-ġenerazzjoni żagħżugħa. Filwaqt li fl-UE l-qgħad fost iż-żgħażagħ għadu għoli ħafna, ir-rata naqset b'mod kostanti u aktar mgħaġġel mill-qgħad globali: u bħalissa huwa ta' 16.9 %, b'hekk laħaq livell aktar baxx minn tal-2008. Skont Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema: “Dawn ir-riżultati huma inkoraġġanti. Aktar persuni minn qatt qabel fl-Ewropa għandhom impjieg u l-qgħad laħaq l-anqas livell ta' dawn l-aħħar disa' snin. Barra minn hekk, meta mqabbla mas-sena li għaddiet hemm żieda ta' 2.2 miljun impjegat li għandhom kuntratti permanenti. Jeħtieġ li nkomplu f'din it-triq u ntejbu l-kundizzjonijiet ekonomiċi u soċjali għal kulħadd. Permezz tal-Pilastru Ewropew tad-Drittijiet Soċjali, il-pjan direzzjonali tagħna jimmira lejn swieq tax-xogħol ġusti u li jiffunzjonaw tajjeb li huma adattati għas-seklu 21. Nixtiequ li dan jiġi pproklamat b'mod konġunt mill-Parlament, mill-Kunsill u mill-Kummissjoni fis-Summit Soċjali f'Gothenburg fis-17 ta' Novembru 2017. Ir-Reviżjoni Trimestrali turi wkoll li l-ekonomija tal-UE qed tkompli tespandi fl-Istati Membri kollha bi tkabbir ta' 2.4 % fl-UE u ta' 2.3 % fiż-żona tal-euro matul l-aħħar sena. Dan issarraf ukoll f'titjib fis-sitwazzjoni finanzjarja tal-familji fl-UE b'aktar introjtu mix-xogħol, filwaqt li waqfet iż-żieda fil-benefiċċji soċjali. Kważi l-Istati Membri kollha komplew jaraw żieda fl-introjtu tal-familji bejn l-ewwel kwart tal-2016 u l-ewwel kwart tal-2017. Aktar ċifri dwar is-suq tax-xogħol jikkonfermaw il-qagħda mtejba tal-ekonomija tal-UE: Kuntest Ir-Reviżjoni Trimestrali dwar l-Impjiegi u l-Iżviluppi Soċjali fl-Ewropa tipprovdi ħarsa ġenerali lejn l-aħħar żviluppi soċjali u tas-suq tax-xogħol fl-UE. Din tagħti ħarsa lejn il-bidliet fuq terminu qasir fil-PDG u fix-xejriet fl-impjiegi. Fis-26 ta' April 2017, il-Kummissjoni ppreżentat il-Pilastru Ewropew tad-Drittijiet Soċjali, li jistabbilixxi 20 prinċipju u dritt ewlieni li jappoġġaw swieq tax-xogħol u sistemi ta' għajnuna soċjali ġusti u li jiffunzjonaw tajjeb. Biex tkompli tibni fuq il-Pilastru l-Kummissjoni ppreżentat proposta leġiżlattiva biex jitjieb il-bilanċ bejn ix-xogħol u l-ħajja privata għall-ġenituri li jaħdmu u għal dawk li jipprovdu l-kura u nediet konsultazzjonijiet mas-sħab soċjali biex jiġu modernizzati r-regoli dwar il-kuntratti tax-xogħol (link għat-tieni fażi) u biex ikun żgurat l-aċċess għall-għajnuna soċjali għal kulħadd. Fid-diskors tiegħu tal-Istat tal-Unjoni tal-2017, il-President Juncker ikkonferma l-impenn tal-Kummissjoni biex tibqa' tmexxi 'l quddiem il-Pilastru bħala mezz essenzjali biex tasserixxi l-valuri Ewropej u tinħoloq UE aktar profonda u aktar ġusta: “Jekk irridu nevitaw il-frammentazzjoni soċjali u d-dumping soċjali fl-Ewropa, l-Istati Membri għandhom jaqblu fuq il-Pilastru Ewropew tad-Drittijiet Soċjali mill-aktar fis possibbli u sa mhux aktar tard minn Novembru li ġej fis-Summit ta' Gothenburg.” Is-Summit Soċjali għall-Impjiegi Ġusti u t-Tkabbir se jsir f'Gothenburg, l-Iżvezja, nhar is-17 ta' Novembru 2017. Aktar informazzjoni dwar is-Summit tinsab hawnhekk. Aktar informazzjoni: Ir-Reviżjoni Trimestrali dwar l-Impjiegi u l-Iżviluppi Soċjali fl-Ewropa Il-Pilastru Ewropew tad-Drittijiet Soċjali Segwi lil Marianne Thyssen fuq Twitter u Facebook Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b'xejn bil-posta elettronika